
A repülőgép-hordozók szerepe egy modern partraszálló műveletben

A pályamunkám elkészítésének oka, hogy a Falkland-szigetek körüli háború hadtörténelemre gyakorolt hatása Magyarországon nem ismert széleskörűen. A konfliktus jelentősége számunkra, hogy konvencionális tengeri hadviselést legutoljára 1982-ben láthattunk. Ezekben a műveletekben két szemben álló, jelentős létszámú és erejű felszíni flotta vett részt. A háború a Királyi Haditengerészet jövőjére és a hidegháborúra is nagy hatással volt, emellett a Falkland-szigeteken végrehajtott brit műveleteket mind a mai napig a modern összhaderőnemi műveletek egyik alapjának tekintjük.
Kutatásom célja az eseményeken keresztül bebizonyítani, hogy a falklandi háború sikeres megvívása a britek számára lehetetlen lett volna a két repülőgép-hordozó szerepvállalása nélkül. Hipotézisemet Gorskov gondolatára építettem, melynek értelmében célszerű volt háborúban részt vevő repülőgép-hordozók szerepének megállapításához külön vizsgálni a flotta-flotta és flotta-part elleni tevékenységüket.
A vizsgált két művelettípus közül a ’82-es háborúban a flotta-flotta művelettípus nem volt jellemző. A hordozók feladatainak nagy részét a flotta-part tevékenységek és az argentin légierővel szembeni műveletek tették ki, földi bázisok hiányában a repülőgép-hordozók szállították a háborúban bevethető légierő döntő részét. Fő feladatuk volt a kellő légi fölény biztosítása a deszantműveletekhez, valamint őrjáratozással légi biztosítást nyújtani a harci kötelék számára. A hordozókról operáló légierő korlátozott számban volt jelen, de így is megsemmisítette a támadó argentin gépek közel egynegyedét, és számos esetben elrettentette az argentinokat a támadástól. Továbbá a szárazföldi hadjárat során utánpótlási vonalak, repülőterek és a légierő bombázásával gyengítette az argentin reagálóképességet.
Az 1982-es konfliktus tapasztalatai alapján bebizonyítottnak látom a tételt, miszerint a rakétakorszakban megvívott háborúkban is szükségesek a repülőgép-hordozók a partraszálló műveletekhez és az erőkivetítés politikájának alkalmazásához.
 



